મેં પોતે પહેલું સ્વ-સુધારણાનું પુસ્તક વાંચ્યું હતું તે ડેલ કાર્નેગીનું How to win friends and influence people અને તે પણ ૪૭ વર્ષ પહેલા જયારે હું યુવાન હતો અને કંઇક કરવા માગતો હતો ત્યારે.. મને તે પુસ્તક બહુ જ સરળ અને સરસ લાગ્યું હતું. ઑક્ટોબર ૧૯૩૬માં લખાયેલી આ ચોપડી આજે પણ વંચાય છે અને તેની અસર પણ થતી હશે. સંબંધ સાચવવાની કળા અને જરૂરિયાત વિષે આ પુસ્તક જરૂર કંઈક કહે છે. પછીની જિંદગીમાં આ પુસ્તકમાંથી શીખેલાં સૂત્રો યાદ રાખવાં અને પાળવાં અઘરાં જરૂર છે, પણ અશક્ય નથી. કોઈ પણ વ્યક્તિ પોતે સુધરવા માગે એ કાળ મોટે ભાગે યુવાનીનો હોઈ શકે. મોટી ઉંમરે સુધરવાની બહુ ઇચ્છા કે જરૂરિયાત રહેતી/લાગતી નથી. ઘણી વ્યક્તિઓ પોતાની ખાસિયતો તથા નબળાઈનું વિશ્લેષણ સારી રીતે કરી શકે છે અને તેથી પોતાના નબળાં અને સબળાં પાસાં વિષે વિચારી શકે છે અને પોતાના પ્રશ્નોનું નિવારણ પોતે જ કરી શકે છે પણ સાથે સાથે એ પણ સ્વીકારવું રહ્યું કે બધા આમ નથી કરી શકતા. ઘણાને બાહ્ય પ્રેરક પરિબળ કે દિશાસૂચન કે સલાહની જરૂર પડે છે. આ પ્રકારનાં લોકો માટે પુસ્તક કે બીજાની સલાહ-વાતચીત ઉપયોગી નીવડી શકે છે.